Vermiste man (21) se lyk spoel op strand uit | Netwerk24
12 Maart 2021 17:46
Die lyk van die 21-jarige man wat verlede Sondag by Diazstrand in Mosselbaai vermis geraak het, het Vrydagoggend vroeg op dieselfde strand uitgespoel.
Amkelo Mzi van Kwanonqaba in Mosselbaai was op 'n uitstappie saam met vriende en het gaan swem toe hy onder die water verdwyn het.
Polisieduikers, die Nasionale Seereddingsinstituut (NSRI), talle inwoners en lugsteun het aan 'n uitgebreide soektog na Mzi deelgeneem, maar daar was geen teken van die jong man nie.
Die NSRI het vandeesweek in 'n verklaring gesê sy lede is Sondag omstreeks 14:00 van 'n moontlike verdrinking by Diazstrand in kennis gestel terwyl hulle met opleiding besig was. Hulle het bote na die toneel uitgestuur, maar Mzi kon nie toe opgespoor word nie.
Luidens 'n polisieverklaring het sy lyk Vrydag om 00:30 op Diazstrand uitgespoel. 'n Veiligheidswag het op die lyk afgekom en die polisie en nooddienste ontbied.
Kapt. Malcolm Pojie, polisiewoordvoerder, sê 'n geregtelike doodsondersoek is geopen en dat 'n lykskouing gedoen sal word.